b'\n_START_ARTICLE_\nSlu\xc5\xbeba dru\xc5\xbebenega knjigovodstva\n_START_SECTION_\nVloga SDK Slovenije pri slovenski osamosvojitvi\n_START_PARAGRAPH_\nSDK Slovenije (republi\xc5\xa1ka SDK) je v \xc4\x8dasu priprav na slovensko osamosvojitev skupaj s slovenskimi carinarnicami Zvezne carinske uprave  odigrala pomembno vlogo pri finan\xc4\x8dnemu osamosvajanju Slovenije. \xc5\xbde od leta 1990 je bilo zadr\xc5\xbeevanje pobranih uvoznih dajatev pogost pojav republi\xc5\xa1kih praks v nekdanji SFRJ. V praksi je vse skupaj potekalo tako, da so v republi\xc5\xa1kih SDK-jih sredstva, ki bi morala kon\xc4\x8dati v zveznem prora\xc4\x8dunu, nakazali na republi\xc5\xa1kega. Ideji slovenstva zvesti cariniki so v za\xc4\x8detku leta 1991 skladu z dogovorom s slovenskimi oblastmi pobrane carinske in druge uvozne dajatve pri\xc4\x8deli preko republi\xc5\xa1kega SDK odvajati v slovenski prora\xc4\x8dun namesto v zveznega. Republika Slovenija je nato izra\xc4\x8dunala trikrat manj\xc5\xa1o vsoto, ki naj bi pripadala zvezni dr\xc5\xbeavi in ta del denarja je bil nato nakazan na zvezno SDK. Zvezna SDK je takoj bele\xc5\xbeila okrog 30-50% upad prilivov iz Slovenije. Po gro\xc5\xbenjah iz Beograda, ki so se stopnjevale po 19. aprilu 1991, je 20. maja 1991 zvezna oblast uveljavila tako stroge ukrepe proti praksi slovenskih carinarnic in slovenske SDK, da je Slovenija 27. maja 1991 na\xc4\x8deloma zamrznila izvajanje svojih sklepov, v resnici pa je \xc5\xa1e naprej nadaljevala s staro politiko zadr\xc5\xbeevanja carin. Prav tistega dne je republi\xc5\xa1ka SDK zavrnila komisijo zvezne SDK, ki je pri\xc5\xa1la v kontrolo). Ker se je \xc2\xbbcarinska vojna\xc2\xab\xc2\xa0med Slovenijo in SFRJ nadaljevala \xc5\xa1e naprej, je zvezna oblast proti Sloveniji dne 19. junija 1991 dokon\xc4\x8dno spro\xc5\xbeila stroge ukrepe, vendar pa to  slovenske oblasti, ki je bila tedaj \xc5\xbee dobro pripravljena na osamosvojitev Slovenije, to zaradi prepoznega ukrepanja ni zelo zmotilo.\n_START_SECTION_\nSDK v Republiki Sloveniji\n_START_PARAGRAPH_\nV \xc4\x8dasu novo nastale samostojne dr\xc5\xbeave Slovenije se je v \xc4\x8dasu vlade Janeza Drnov\xc5\xa1ka leta 1994 preimenovala v Agencijo RS za pla\xc4\x8dilni promet, nadziranje in informiranje. Ta agencija je sprva v celoti prevzela naloge SDK-ja, a \xc5\xbee kmalu je bilo ustanovljeno Ra\xc4\x8dunsko sodi\xc5\xa1\xc4\x8de Republike Slovenije, ki je prevzelo nadzor nad poslovanjem javnega sektorja. Vendar u\xc4\x8dinkovitost Agencije Republike Slovenije za pla\xc4\x8dilni promet, nadziranje in informiranje ni bila primerljiva z SDK-jem, saj ni bilo ustanovljene finan\xc4\x8dne policije, niti izdelanih pravnih predpisov za vpra\xc5\xa1anja, kot so kdo, zakaj, kje in kako, sme in mora delati s kapitalom. Leta 1996 je bil velik del nekdanje SDK zdru\xc5\xbeen z Republi\xc5\xa1ko upravo za javne prihodke v Dav\xc4\x8dno upravo Republike Slovenije (DURS). Naloge, ki jih je poprej opravljal SDK, so bile nato razpr\xc5\xa1ene med Agencijo za pla\xc4\x8dilni promet , Ra\xc4\x8dunsko sodi\xc5\xa1\xc4\x8de in Agencijo za revidiranje, glede dav\xc4\x8dnega nadzora nad pravnimi osebami pa na DURS.\n_START_SECTION_\nSodobni odzivi na delovanje SDK\n_START_PARAGRAPH_\nV diskurzu o smislu uvajanja finan\xc4\x8dne policije ali finan\xc4\x8dne stra\xc5\xbee je  leta 2012 Pavle \xc4\x8celik opozoril, da je bila SDK po drugi svetovni vojni z ra\xc4\x8dunovodskim nadzorom dejansko sposobna zagotoviti finan\xc4\x8dni nadzor, ki ga je poprej opravljala finan\xc4\x8dna stra\xc5\xbea na terenu. \xc4\x8celik je pojasnjeval, da je razlog za ukinitev Finan\xc4\x8dne stra\xc5\xbee po drugi svetovni vojni predvsem v tem, da so oblastniki odpravili monopole in pobiranje tro\xc5\xa1arin, ponovno uvajanje finan\xc4\x8dne stra\xc5\xbee pa je smiselno predvsem na podro\xc4\x8dju tro\xc5\xa1arinskega nadzora in opravljanja izvr\xc5\xa1b. Sklicujo\xc4\x8d se na dobro prakso SDK se je v predvolilnem boju Miro Cerar ml.  zavzemal, da se u\xc4\x8dinke, ki jih v nekaterih sistemih dosega finan\xc4\x8dna policija, uveljavi druga\xc4\x8de in sicer z uvedbo finan\xc4\x8dnega nadzora nad prispevki in davki, kot smo ga poznali pri nekdanji Slu\xc5\xbebi dru\xc5\xbebenega knjigovodstva- u\xc4\x8dinek, ki ga ima finan\xc4\x8dna policija, naj bi bilo po njegovem namre\xc4\x8d mogo\xc4\x8de dose\xc4\x8di s povezavo vseh institucij, ki se ukvarjajo s financami, na ravni dr\xc5\xbeave. Toda dejstvo ostaja, da zaradi nastanka SDK tudi v \xc4\x8dasu socializma terenske carinske slu\xc5\xbebe, ki je vsebovala tudi elemente finan\xc4\x8dne policije,  niso odpravili, podobno pa je tudi za nastajajo\xc4\x8do Finan\xc4\x8dno upravo zna\xc4\x8dilno, da bo \xc5\xa1e vedno potrebno iskati na\xc4\x8din za \xc4\x8dim bolj\xc5\xa1i tro\xc5\xa1arinski nadzor, za prepre\xc4\x8devanje dela na \xc4\x8drno in za izvajanje izvr\xc5\xa1b.'